**091** é un grupo de rock andaluz, orixinario de Granada, activo entre 1982 e 1996, e reformado no 2015. O seu nome facía referencia ao teléfono de tres cifras que, en España, serve para contactar coa policía.

Traxectoria
-----------

O grupo formárase a partir do grupo Al-Dar no que participaban José Ignacio Lapido y Tacho, pero non conseguiron publicar máis que un disco single e acabou por desaparecer.

A banda deu os seus primeiros concertos por toda Andalucía a comezos dos anos 80, e ao pouco tempo comezaron a tocar en Madrid e a gravar os seus primeiros sinxelos.

O seu primeiro álbum, *Cementerio de automóviles*, editouse en 1984 a través do selo DRO. Abandonaron esa discográfica, e o seu segundo disco, *Más de cien lobos*, sería lanzado en 1996 por Discos Zafiro. Na produción deste último traballo participou Joe Strummer, compoñente de The Clash, que pasara tempadas vivindo en Granada e fixérase amigo dos membros de 091.

Os seguintes traballos con Discos Zafiro foron *Debajo de las piedras* (1988) e *Doce canciones sin piedad* (1989). O baixista Antonio Arias deixou a formación despois da gravación deste para emprender un novo proxecto con Lagartija Nick.

En 1991, a banda regresou como trío co álbum *El baile de la desesperación*, máis comercial e no que colaborou o guitarrista Chris Wilson, membro de Flamin' Groovies. O seu seguinte traballo, *Tormentas imaginarias*, apareceu en 1993 a través da multinacional Polydor e, despois de non acadar o éxito desexado, gravarían o que o seu derradeiro disco de estudio, *Todo lo que vendrá después*, co selo independente andaluz Big Bang.

En 1996, despois de 15 anos de traballo, o grupo deu o seu derradeiro concerto en Maracena (Granada), plasmándose este directo nun disco dobre chamado *Último concierto*.

### Reaparición

O 26 de outubro de 2015, tras case vinte anos de parón, o grupo decidiu facer pública a súa decisión de retorar aos escenarios. A primeira actuación realizouse en xaneiro de 2016 en Logroño dentro da programación do Festival Actual. Posteriormente, realizaron outras actuacións e tocaron no Sonorama, en agosto de 2016. O mes seguinte, saíu o último traballo en directo, gravado o 14 de maio na praza de touros de Granada, con vinte e sete cancións nun dobre CD, con DVD e coa posibilidade de mercar tamén o vinilo.

Recoñecementos
--------------

O grupo foi recoñecido como Artista do ano 2016 polos críticos de música do xornal El País. O 10 de outubro de 2017, o grupo recibiu na gala Granada Ciudad del Rock, a Púa de Prata da cidade.

Membros
-------

* José Ignacio García Lapido - Guitarra e compositor
* José Antonio García - Voz e harmónica
* Tacho González - Batería
* Víctor García Lapido - Guitarra
* Jacinto Ríos - Baixo

### Membros anteriores

* Antonio Arias - Baixo (1984 - 1986, 1989)

### Colaboradores

* Ángel Doblas - Baixo (1988)

Discografía
-----------

### Álbums

* *El cementerio de automóviles* (1984)
* *Más de cien lobos* (1986)
* *Debajo de las piedras* (1988)
* *12 canciones sin piedad* (1989)
* *El baile de la desesperación* (1991)
* *Tormentas imaginarias* (1993)
* *Todo lo que vendrá después* (1995)

### Álbums en directo

* *Concierto en camas* -(1988)
* *Último concierto* - (1996)

### Recompilatorios

* *Ceronoventayuno* (1996)
* *1986-1991* (1998)
* *¿Qué fue del siglo XX?* (2001)
* *Este es nuestro tiempo* (2016)

Notas
-----

1. ↑  "091". *historiasderock.es.tl*. Arquivado dende o orixinal o 11-12-2018. Consultado o 10-12-2018.
2. ↑  Valle, Josemi (01-06-2011). "Quince años después del adiós de 091". *efeeme.com*. Consultado o 10-12-2018.
3. ↑  Navarro, Fernando (04-01-2016). "El rock de 091 vuelve a rugir dos décadas después". *elpais.com*. Consultado o 10-12-2018.
4. 1 2  Navarro, Fernando (12-10-2017). "091, patrimonio de Granada, patrimonio popular". *elpais.com*. Consultado o 10-12-2018.

Véxase tamén
------------

### Bibliografía

* Varios autores (2000). *Pop español. El pop español de la «A» a la «Z» (pág. 43)*. España: Ediciones Orbis. ISBN 84-402-2509-1.

### Ligazóns extermas

* Biografía e recensión discográfica en *La Fonoteca* Arquivado 11 de decembro de 2018 en Wayback Machine.

* Portal:Andalucía

|  |  |
| --- | --- |
| Control de autoridades | 
* Wd: Q2806543
* WorldCat
* VIAF: 167807552
* AllMusic: mn0001380980
* BNE: XX162375
* CANTIC: a1198630x
* Discogs: 1332792
* ISNI: 0000 0001 1802 8739
* LCCN: n99025985
* MusicBrainz: ID
* Songkick: 8679499

 |